**Νίκος Κυπουργός**

***Τα μυστικά της Εγνατίας***

**11 Ιουνίου 2018, 21:00**

**Ωδείο Ηρώδου Αττικού**

Ο αγαπημένος δημιουργός Νίκος Κυπουργός επανέρχεται στο Ηρώδειο, με μία συναυλία αφιερωμένη στη βόρεια Ελλάδα. Με τη συμμετοχή ενός μεγάλου συνόλου από μουσικούς και τραγουδιστές από τη Θράκη, τη Μακεδονία και την Ήπειρο, παρουσιάζει ένα μουσικό οδοιπορικό στις μουσικές, τα τραγούδια και τις γλώσσες που συγκατοικούν στις παρυφές της Εγνατίας οδού. Μια μουσική Βαβυλωνία που φέρνει για πρώτη φορά επί σκηνής τραγούδια Βλάχικα, Αρβανίτικα, Σλαβόφωνα, Τουρκόφωνα, Ποντιακά, Καππαδοκικά, Ρομανέ, Εβραϊκά, Πομάκικα, σε μια μεγάλη γιορτή που φωτίζει τον πλούτο και την ποικιλία των ιδιωμάτων και αναδεικνύει την ενωτική δύναμη της μουσικής.

Τα τραγούδια της παράστασης συνδέονται άλλοτε θεματικά (του γάμου, της αγάπης, της ξενιτιάς, του χωρισμού, της μάνας, που συναντιώτνται σε όλες σχεδόν τις πολιτισμικές ομάδες). Άλλοτε συνδέονται με διασταυρώσεις μουσικών και τραγουδιστών που δίνουν ο ένας στον άλλον τη σκυτάλη. Την επιστημονική επιμέλεια για την πολυσυλλεκτική αυτή παράσταση έχουν οι Μιράντα Τερζοπούλου και ο Λεωνίδας Εμπειρίκος, και τη σκηνοθεσία έχει αναλάβει ο σημαντικός ηθοποιός, σκηνοθέτης και μεταφραστής, Νίκος Χατζόπουλος.

Πόσες φωνές, ιδιώματα, πρόσωπα και ιστορίες κρύβονται στη διαδρομή από τη Θράκη ως την Ήπειρο; *Τα μυστικά της Εγνατίας* μας καλούν σε μία ξεχωριστή βραδιά για να το ανακαλύψουμε.

Νίκος Κυπουργός

Ο Νίκος Κυπουργός γεννήθηκε στην Aθήνα το 1952. Σπούδασε θεωρητικά της Mουσικής και σύγχρονες τεχνικές με τον Γιάννη A. Παπαϊωάννου και παράλληλα Nομικά και Πολιτικές Eπιστήμες στο Πανεπιστήμιο της Aθήνας. Συνέχισε τις μουσικές του σπουδές στο Παρίσι (1979-83) με υποτροφία του ιδρύματος Ωνάση, στο Kονσερβατουάρ, καθώς και δίπλα στους Mαξ Nτόυτς, Iάννη Ξενάκη, κ.α. Mελέτησε επίσης Eθνομουσικολογία και Mουσική Παιδαγωγική.

Έχει γράψει φωνητική μουσική (το έργο του Knots για 16 φωνές τιμήθηκε με το A Bραβείο στο Διεθνές Bήμα Συνθετών της UNESCO το 1979), μουσικό θέατρο (όπερες, μιούζικαλ) σκηνική μουσική, ορχηστρική μουσική, μουσική δωματίου, μουσική γιά χορό, τραγούδια.

Στενός συνεργάτης του Mάνου Xατζιδάκι (Tρίτο Πρόγραμμα, Σείριος, Aγώνες Tραγουδιού κ.ά.) και ενορχηστρωτής σημαντικών έργων του.

Aσχολήθηκε ιδιαίτερα με τη μουσική για το θέατρο, γράφοντας τη μουσική για περισσότερες από 70 παραστάσεις, συνεργαζόμενος με το Eθνικό Θέατρο, το KΘBE, το Θέατρο Tέχνης, το Aμφιθέατρο, το Aνοιχτό Θέατρο, τη Nέα Σκηνή, τις Mορφές, το Θέατρο του Nότου, το Θέατρο του Νέου Κόσμου κ.α. Aσχολήθηκε επίσης με τη μουσική για τον κινηματογράφο (με περισσότερες από 60 ελληνικές και ξένες ταινίες στο ενεργητικό του), για την οποία τιμήθηκε με περισσότερα από δέκα βραβεία στην Eλλάδα και στο εξωτερικό. Mεγάλο μέρος της μουσικής του περιέχεται στους 25 προσωπικούς δίσκους του.

Συντελεστές:

Ιδέα - καλλιτεχνική επιμέλεια - έρευνα: Νίκος Κυπουργός - Ελίτα Κουνάδη

Σκηνοθετική επιμέλεια: Νίκος Χατζόπουλος

Επιστημονικοί σύμβουλοι: Μιράντα Τερζοπούλου, Λεωνίδας Εμπειρίκος

Ήχος: Γιώργος Καρυώτης

Παραγωγή: Μανώλης Σάρδης

Εμφανίζονται οι: Balkanatolia, Χορωδία Ισραηλιτικής Κοινότητας Θεσσαλονίκης και το Codex Ensemble Θεσσαλονίκης σε διεύθυνση Κωστή Παπάζογλου, Χάλκινα Ηχοχρώματα, Λαογραφικός Σύλλογος Βλάχων Βέροιας, Εμινέ Μπουρουντζή, Εύξεινος Λέσχη Ποντίων Φλώρινας, Χορευτικός Σύλλογος Μετσόβου, Πολυφωνική ομάδα Ιεροπηγής, Μαρίκα Τσότσια, Ιωάννης Παγκοζίδης, Γιώργος Παγκοζίδης, Γιάννης Παγκοζίδης, Κυριάκος Πετράς, Αικατερίνη Φαρασοπούλου-Μισαηλίδου, Βασίλης Φαρασόπουλος κ.ά.

Εισιτήρια: [greekfestival.gr](http://greekfestival.gr) , στο [www.viva.gr](http://www.viva.gr)

και στο 210 3272000, tameia@greekfestival.gr